Olaf Tufte

**Olaf Karl Tufte** (født 1976) er en norsk konkurranseroer fra Horten. Tufte er medlem av Horten Roklubb.

Han har vunnet fire olympiske medaljer: to gull, en sølv og en bronse. Han har også vunnet verdensmesterskapet i singlesculler i Luzern i 2001 og i Milano i 2003. Tufte har to VM-sølv samt to VM-bronse.
## 1994–2000: Internasjonal debut, første VM-medalje og OL-sølv

Han ble medlem av Horten Roklubb som 17-åring og viste tidlig et talent for roing. Han debuterte internasjonalt et år senere i junior-VM i München i 1994 hvor han endte på sjetteplass i dobbeltfirer.

1995-sesongen var Tuftes første sesong som seniorroer. Sammen med Kristian Skorgevik, Knut Engebu og Sigurd Hadler-Olsen tok Tufte sølvmedaljen i Nations Cup, det uoffisielle verdensmesterskapet for roere under 23 år.

Han debuterte i de Olympiske Leker som 20-åring. I 1996 i Atlanta tok han en 8.-plass i firer uten styrmann sammen med Halvor Sannes Lande, Morten Bergesen og Odd-Even Bustnes.

I 1997 debuterte Tufte i World Cup og senior VM. Dette ble en sesong uten de helt store resultatene, da dobbeltfireren med Tufte endte i C-finalen og 13.-plass totalt.

1998-sesongen var et gjennombruddsår for Tufte. Sammen med Sture Bjørvig, Halvor Sannes Lande og Kristian Skorgevik etablerte deres firer uten styrmann seg i verdenstoppen. Båten oppnådde flere gode plasseringer i A-finalen i World Cup uten å oppnå podieplass. Årets høydepunkt var en fjerdeplass i VM i Köln, bak blant annet den britiske båten som inneholdt Matthew Pinsent og Steve Redgrave

I 1999 inngikk han et samarbeid med Fredrik Bekken fra Drammen Roklubb. Tufte og Bekken utfordret sølvvinnerne i dobbeltsculler fra Atlanta, Kjetil Undset og Steffen Skår Størseth, og slo disse. Undset og Størseth ble satt i fireren uten styrmann, og Tufte og Bekken ble tatt ut som Norges dobbeltsculler til VM i St. Catharines der de tok bronse bak Luka Spik og Iztok Cop fra Slovenia.

Tufte og Bekken fortsatte samarbeidet i OL-sesongen i 2000. De vant World Cup sammenlagt (1 gull, 2 sølv) og alt lå til rette for at nordmennene skulle oppnå suksess i Sydney. Uheldigvis ble både Tufte og Bekken rammet av sykdom en uke før OL. De klarte likevel å ro seg inn til en sølvmedalje, knappe 1,5 sekund bak slovenerne som slo dem året før.

## 2001–2004: Verdensmester og Olympisk mester

Fredrik Bekken trappet ned satsingen etter OL i Sydney, og Tufte begynte derfor å ro singlesculler. Tufte tok pallplass i de fire World Cup-regattaene dette året. Han endte 2001-sesongen med å bli verdensmester i singlesculler i Luzern og ble samtidig første nordmann som oppnådde dette. Han ble tildelt Aftenpostens gullmedalje, og Sportsjournalistenes statuett som «Årets idrettsnavn» for denne prestasjonen.

I VM i Sevilla endte han på en tredjeplass. I 2003 tok han sitt andre VM-gull i Milano.

Under OL i Athen ble Tufte første norske Olympiske mester i singlesculler.

## 2005–2008: Bølgedal og OL-gull

Tufte startet World Cup-sesongen i 2005-sesongen med en 2.-plass i B-finalen og 8.-plass totalt i første World Cup i Eton. Han kjempet seg tilbake i toppen i løpet sesongen og tok sølvmedaljen.

I 2006 tok Tufte sin eneste internasjonale seier i World Cup mellom 2004 og 2008. 

I OL-kvalifiseringsåret 2007 leverte Tufte mange gode plasseringer i World Cup. I VM ble Tufte nummer tre og kvalifiserte Tufte seg til OL.

Under OL i Beijing vant han gull i singlesculler. Tufte ble senere tildelt Fearnleys olympiske ærespris for sin OL-tittel fra Beijing.

## 2009–2012
Under 2010-sesongen klarte Tufte bare å ro seg opp på podiet med en tredjeplass i München. På grunn av at VM ble arrangert senere på året enn vanlig, deltok Tufte i EM. På grunn av sykdom måtte han trekke seg før finalen for å hindre sykdom i oppkjøringen til VM. VM i New Zealand ble likevel en opptur sammenlignet med A-finalen i 2009. Tufte endte på en 4.-plass, 6 sekunder bak gullvinneren Ondrej Synek.

I 2011 rodde Tufte seg til A-finalen i VM i Bled, Slovenia. Han endte på en sjetteplass, og kvalifiserte seg dermed til OL i London i 2012.

Under OL nådde Tufte semifinalen, men var 13 sekunder fra en finaleplass. I B-finalen møtte Tufte hard motstand og endte på 9.-plass. Dette var hans dårligste plassering i et mesterskap siden OL i Atlanta i 1996.

## 2014–2021
Den 10. mai 2014 deltok Tufte i sin første konkurranse siden OL i 2012, da han deltok i Årungregattaen på Årungen og vant han 2000 meter singelsculler. Han tok bronse i singlesculler ved EM i roing 2015 i Poznań i Polen og deltok også i 500 meter singlesculler ved VM i roing 2015 i Aiguebelette i Frankrike. I finalen kom han på 4.-plass. 

Tufte tok bronse i dobbeltsculler med Kjetil Borch under Sommer-OL 2016 i Rio de Janeiro. Han deltok i Sommer-OL 2020 i Tokyo og ble med det den første nordmannen som har deltatt i sju OL. Her ble han nummer 9, etter ikke å ha kvalifisert seg til A-finalen.

## Romaskin
Olaf Tufte har vunnet det årlige innendørsmesterskapet på Concept 2 (uoffisielt NM) 13 ganger siden 1999. Han kom på annen plass etter sin klubbkamerat Kjetil Borch i det først offisielle NM på romaskin i 2014.

;Olaf Tuftes personlige rekorder på Concept 2
* 2000 m: 5.44 (norsk rekord)
* 5000 m: 15.10 (norsk rekord)

Olaf Tufte er også innehaver av verdensrekorden i  meter roing sammen med Nito Simonsen.

## Utenfor roingen
Tufte driver en bondegård i Nykirke utenfor Horten og er kornbonde. Han driver også med utleie av paintballbane, motorcrossbane og arrangerer Tufte Farmer Challenge. Tufte har også startet eget klesmerke og hadde en stund et eget brød oppkalt etter seg («Tuftebrødet»). 

I 2024 kollapset omsetningen for klesmerket som fikk millionunderskudd. Tufte meldte blant annet om økte interne kostnader som følge av inflasjon og økte produksjonskostnader for å forklare en negativ bunnlinje på 6,9 millioner. Samtidig dukket det opp store regnskapsfeil.

Samme år gikk også vedsatsningen han deltok i sammen med Stian Broen konkurs.  

Han holder flere foredrag om motivasjon og samarbeid og er også utøverambassadør for den humanitære organisasjonen Right to play.

Tufte har flere gode plasseringer i Birkebeinerrittet, Birkebeinerløpet og Birkebeinerrennet, og har også deltatt flere ganger i Vasaloppet.

I 2014 vant han kjendisversjonen av TV-programmet *[[71° nord – Norges tøffeste kjendis|71° nord]]*, og i 2023 vant han *[[Mesternes Mester]]* på NRK etter å ha slått Kristin Holte i finalen. For deltakelsen i *Mesternes Mester*, ble han nominert til Gullruten 2023 i klassen årets kjendisdeltaker, men tapte for Aleksander Sæterstøl.

## Team Tufte
I 2008 grunnla han Team Tufte. Formålet var å overføre toppidrettskulturen til neste generasjon av topproere. Dette er ikke lenger en satsning som er i drift. 

## OL-medaljer
* 2008  Beijing -  Gull i roing, singlesculler 
* 2004  Athen -  Gull i roing, singlesculler 
* 2000  Sydney -  Sølv i roing, dobbeltsculler med Fredrik Bekken 
* 2016  Rio de Janeiro -  Bronse i roing, dobbeltsculler med Kjetil Borch

## VM-medaljer
* 2001 –  Luzern –  Gull i roing, singlesculler 
* 2003 –  Milano –  Gull i roing, singlesculler 
* 2005 –  Gifu –  Sølv i roing, singlesculler
* 2002 –  Sevilla –  Bronse i roing, singlesculler 
* 2007 –  München –  Bronse i roing, singlesculler 
* 1999 –  St. Catharines –  Bronse i roing, dobbeltsculler med Fredrik Bekken

** Rolf Sæterdal (1951&ndash;2003)

## Referanser




## Eksterne lenker
* 
* 
* 
* 
*  Bli råsterk med Olaf Tufte – TV2